Komisijos sprendimas
1993 m. vasario 5 d.
dėl gyvūnų sveikatos reikalavimų ir veterinarinio sertifikavimo importuojant skerstinus arklinius
(93/196/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1], su paskutiniais pakeitimais, padarytais Direktyva 92/361/EEB [2], ypač į jos 15 straipsnio a punktą, ir 16 bei 18 straipsnius,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB [3], su paskutiniais pakeitimais, padarytais Direktyva 92/438/EEB [4], ypač į jos 4 straipsnį,
kadangi Tarybos sprendimu 79/542/EEB [5] su paskutiniais pakeitimais, padarytais Komisijos sprendimu 93/100/EEB [6], buvo sudarytas sąrašas trečiųjų šalių, iš kurių valstybės narės leidžia importuoti arklinius;
kadangi, be to, būtina atsižvelgti į Komisijos sprendimu 92/160/EEB [7] su paskutiniais pakeitimais, padarytais Sprendimu 92/161/EEB [8], nustatytą tam tikrų pirmiau minėtame sąraše nurodytų trečiųjų šalių regionavimą;
kadangi atsakingosios nacionalinės veterinarijos institucijos yra įsipareigojusios Komisijai ir valstybėms narėms telegrama, teleksu arba telefaksu per 24 valandas pranešti apie patvirtintus infekcinių ar užkrečiamųjų arklinių ligų, nurodytų Tarptautinio epizootijų biuro A ir B sąrašuose, atvejus arba apie tai, kad gyvūnai buvo paskiepyti nuo bet kurios iš jų, arba - per nustatytą laikotarpį - apie nacionalinių importo taisyklių, susijusių su arkliniais, pakeitimus;
kadangi šiuo sprendimu nustatytos skersti skirtų arklinių importo sąlygos taikytinos nepažeidžiant Tarybos direktyvos 86/469/EEB [9] reikalavimų, draudžiančių naudoti tirostatinio, estrogeninio, androgeninio ar gestageninio poveikio medžiagas skerstiniems arkliniams penėti;
kadangi numatytas skerstinų arklinių siuntų sertifikavimas, jeigu gyvūnai yra tinkamai pažymėti ir identifikuoti; kadangi todėl skerstiniems arkliniams būtina nustatyti aiškius ir neištrinamus ženklus;
kadangi skirtingos arklinių kategorijos turi skirtingų, tik joms būdingų savybių, ir jas leidžiama importuoti skirtingais tikslais; kadangi todėl turi būti nustatyti skirtingi sveikatos reikalavimai tiems skerstiniems arkliniams, kurie siunčiami tiesiai į skerdyklą, ir tiems skerstiniems arkliniams, kurie siunčiami per turgus arba paskirstymo centrus;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeisdamos Sprendimo 92/160/EEB, valstybės narės leidžia iš trečiųjų šalių importuoti tokius skerstinus arklinius, kurie nurodyti Sprendimo 79/542/EEB priedo I dalyje ir kurių priekinėje kairėje kanopoje aiškiai išdeginama neištrinama, ne mažesnė kaip 3 cm dydžio raidė "S", ir
i) kurie atitinka šio sprendimo I priede nustatytus reikalavimus, jeigu siunčiami tiesiai į skerdyklą, ir todėl turi būti paskersti per penkias dienas nuo atvykimo į skerdyklą ir ne daugiau kaip per aštuonias dienas nuo atvykimo į Bendriją. Tačiau jeigu arkliniai plukdomi jūra ilgiau nei aštuonias dienas, valstybės narės gali nuspręsti, kad tokie arkliniai gali būti paskersti per 21 dieną nuo atvykimo į skerdyklą su sąlyga, kad valstybinis veterinarijos gydytojas skerdykloje juos kasdien prižiūrės. Apie tokius atvejus valstybės narės praneša Komisijai; arba
ii) kurie atitinka II priede nustatytus reikalavimus, jeigu prieš paskerdžiant jie vežami į turgus arba paskirstymo centrus.
2 straipsnis
Šis sprendimas skirtas valstybėms narėms.
Priimta Briuselyje, 1993 m. vasario 5 d.